Správa Komisie Rade a Európskemu parlamentu - Situácia v poľnohospodárskom odvetví Európskej únie – správa za rok 2006 {SEC(2008) 2382} /* KOM/2008/0525 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.8.2008 KOM(2008) 525 v konečnom znení SPRÁVA KOMISIE RADE A EURÓPSKEMU PARLAMENTU Situácia v poľnohospodárskom odvetví Európskej únie – správa za rok 2006 {SEC(2008) 2382} SPRÁVA KOMISIERADE A EURÓPSKEMU PARLAMENTU Situácia v poľnohospodárskom odvetví Európskej únie – správa za rok 2006 ÚVOD 1. „Situácia v poľnohospodárskom odvetví Európskej únie – správa za rok 2006“ bola dokončená v roku 2007 a uverejnená spoločne so Všeobecnou správou týkajúcou sa činnosti Európskej únie. 1. EKONOMICKÁ SITUÁCIA A PRÍJMY POľNOHOSPODÁROV 2. Produkcia poľnohospodárskych podnikov v roku 2006 bola nižšia ako v roku 2005. V odvetví rastlinnej výroby sa produkcia znížila o 4 %, kým v odvetví živočíšnej výroby sa znížila o 1 %. 3. V oboch odvetviach boli poľnohospodárom za ich produkty vyplatené nižšie ceny. Ceny poklesli v priemere o 2 % v reálnom vyjadrení. 4. Počet poľnohospodárov aj naďalej klesal (celkový počet bol o 2 % nižší v roku 2006 v porovnaní s rokom 2005). 5. Príjmy poľnohospodárov sa v priemere zvýšili o 3 %, aj keď medzi členskými štátmi existujú značné rozdiely – v niektorých štátoch sa príjmy významne zvýšili, kým v iných značne poklesli. 6. V roku 2006 bola EÚ aj naďalej celkovo čistým vývozcom poľnohospodárskych výrobkov. 2. POLITICKÉ POKROKY A LEGISLATÍVNE INICIATÍVY V ROKU 2006 Reforma spoločnej poľnohospodárskej politiky 7. V roku 2006 pokračovala reforma SPP. V máji Komisia uverejnila konzultačný dokument o reforme odvetvia ovocia a zeleniny. V júni vyzvala na celkovú reformu vinárskeho odvetvia. V septembri Komisia predložila návrh reformy odvetvia banánov (ktorú Rada prijala v decembri) 8. Začali prípravné práce v súvislosti s viacerými doložkami o preskúmaní uvedenými v reformách z rokov 2003 a 2004, ktoré boli spoločne nazvané „preskúmanie stavu“ (Health Check). 9. V roku 2006 Komisia pokračovala v plnení programu zjednodušenia SPP predložením akčného plánu (ktorý obsahoval 24 návrhov legislatívnych zmien) a prijatím návrhu jednotnej spoločnej organizácie trhu. Politika kvality 10. V marci Rada prijala nariadenie o ochrane zemepisných označení a označení pôvodu poľnohospodárskych výrobkov a potravín. Takisto prijala nariadenie o poľnohospodárskych výrobkoch a potravinách, ktoré sú zaručenými tradičnými špecialitami. Ekologické poľnohospodárstvo 11. V decembri Rada dospela k dohode o „všeobecnom prístupe“ k návrhu nariadenia Rady o ekologickej výrobe a označovaní ekologických výrobkov. Nové nariadenie je základom akčného plánu Spoločenstva pre ekologické potraviny a poľnohospodárstvo a je významným krokom smerom k ďalšiemu rozvoju ekologického poľnohospodárstva v EÚ. Štátna pomoc 12. Komisii bolo doručených 319 oznámení o navrhovaných opatreniach štátnej pomoci, poskytnutých v odvetví poľnohospodárstva a agropriemyslu. Začala preskúmanie 27 opatrení štátnej pomoci, ktoré neboli oznámené podľa článku 88 ods. 3 Zmluvy o ES. Pomoc ľuďom v núdzi 13. V roku 2006 pokračovala Európska únia s distribúciou potravinových výrobkov z intervenčných zásob ľuďom v núdzi. Najodľahlejšie regióny – reforma opatrení programu POSEI 14. Začiatkom roka bola ukončená reforma opatrení programu POSEI prijatím nariadenia Rady, ktorým sa ustanovili osobitné opatrenia pre poľnohospodárstvo v najvzdialenejších regiónoch EÚ. 3. POľNOHOSPODÁRSKE TRHY Rastlinné produkty 15. Svetová produkcia obilnín v hospodárskom roku 2006/07 bola nižšia ako rok predtým – 1 567 miliónov ton – v porovnaní s úrodou v predchádzajúcom roku, ktorá predstavovala 1 602 miliónov ton. 16. Zber v EÚ bol tiež nižší, a to o 6 %. Dôvodom bola skutočnosť, že poľnohospodári zasiali plošne menej obilnín a výnosy boli nižšie. Živočíšne produkty 17. Pokiaľ ide o mlieko, poľnohospodári EÚ vyprodukovali v roku 2006 menej v porovnaní s predchádzajúcim rokom (pokles o 1 %). Dôvodom bol nižší počet producentov mliečnych výrobkov. Zostávajúci producenti mliečnych výrobkov zvýšili priemernú veľkosť svojich stád a priemernú dojnosť na kravu, ale toto zvýšenie nebolo dostatočné na vyrovnanie zníženia počtu producentov mliečnych výrobkov. Prvýkrát vyprodukovali niektoré členské štáty menej mlieka ako bolo povolené v rámci režimu produkčných kvót. 18. Pokiaľ ide o hovädzie a teľacie mäso, došlo k miernemu nárastu produkcie o 0,4 %. Dôvodom bolo predovšetkým zvýšenie počtu kráv porazených v Spojenom kráľovstve v dôsledku opätovného uvedenia hospodárskych zvierat starších ako 30 mesiacov na trh. 19. V roku 2006 poľnohospodári vyprodukovali 7,9 miliónov ton hovädzieho a teľacieho mäsa, kým občania EÚ spotrebovali 8,2 miliónov ton. 20. Pokiaľ ide o zahraničný obchod, EÚ vyviezla približne 239 000 ton hovädzieho hlavne do Ruska, Švajčiarska, Chorvátska a Angoly. Na druhej strane EÚ doviezla približne 510 000 ton hovädzieho mäsa. Viac ako 90 % dovozu pochádzalo z Brazílie, Argentíny a Uruguaja. 21. Celková situácia trhu s ovčím a kozím mäsom v EÚ v roku 2006 sa vyznačovala znížením počtu stád. Došlo k výskytu katarálnej horúčky oviec, a to v severnejšej lokalite než kedykoľvek predtým vo Francúzsku, Nemecku a v krajinách Beneluxu. 22. Pokiaľ ide o bravčové mäso boli ceny v roku 2006 pomerne priaznivé, na jeseň sa však značne zvýšili náklady na krmivá. 23. Pokiaľ ide o hydinu, počas prvej polovice roka 2006 sa znížila výroba aj spotreba v dôsledku spravodajstva o vypuknutí vtáčej chrípky. V druhej polovici roka však výroba aj spotreba opäť vzrástli. 4. VYKONÁVANIE REFORMY Z ROKU 2003 24. V roku 2005 začalo 10 členských štátov s vykonávaním režimu jednotnej platby priamych platieb. V roku 2006 sa k nim pripojilo ďalších päť členských štátov. 25. Francúzsko, Španielsko, Holandsko a Grécko si zvolili historický model, zatiaľ čo Fínsko sa rozhodlo pre regionálny model. 5. ROZVOJ VIDIEKA 26. V období 2000 – 2006 prebiehalo 68 programov rozvoja vidieka, 69 regionálnych programov v rámci cieľa 1 a 20 regionálnych programov v rámci cieľa 2. Programy v rámci cieľa 1 a cieľa 2 zahŕňali viacero opatrení rozvoja vidieka. 27. Počas toho istého obdobia sa uskutočnilo mnoho projektov Leader + (približne 28 000). Mnohé skupiny aktívne na lokálnej úrovni sa zapojili do nadnárodnej spolupráce. 28. Výdavky na rozvoj vidieka dosiahli v roku 2006 9 199,2 miliónov EUR. Európsky poľnohospodársky usmerňovací a záručný fond (EPUZF) poskytol 5 610,2 miliónov EUR (na programy rozvoja vidieka a programy v rámci cieľa 2). Usmerňovacia sekcia EPUZF poskytla 3 589 miliónov EUR (na programy v rámci cieľa 1). 29. Počas obdobia 1994 – 1999 bolo ukončených 45 programov. Koncom roka 2006 sa aj naďalej vykonávalo 39 programov (z počtu 402 v marci 2003). 6. ŽIVOTNÉ PROSTREDIE A LESY 30. V septembri vydala Komisia nové oznámenie s názvom „Rozvoj agro-environmentálnych ukazovateľov na účel monitorovania zahrnutia environmentálnych záujmov do SPP.“ Oznámenie preskúmalo pokrok v súvislosti s rozvojom agro-environmentálnych ukazovateľov a budúcich opatrení. 31. Pokračovalo vykonávanie „Akčného plánu biodiverzity v poľnohospodárstve.“ Komisia predložila oznámenie o „Zastavení poklesu biodiverzity do roku 2010 a v nasledujúcich rokoch – trvalo udržateľné ekosystémové služby v prospech ľudstva“. 32. Pokiaľ ide o geneticky modifikované plodiny, Komisia prijala v marci správu určenú Rade a Európskemu parlamentu o skúsenostiach členských štátov s vykonávaním opatrení, ktoré sa zaoberajú koexistenciou. Oznámenie Komisie určené Rade a Európskemu parlamentu o akčnom pláne pre lesné hospodárstvo bolo prijaté v júni. Závery Rady o tomto pláne boli prijaté Radou pre poľnohospodárstvo a rybné hospodárstvo v októbri. 7. FINANCOVANIE SPP V ROKU 2006 33. Výdavky SPP sú financované v rámci finančného výhľadu dohodnutého na samite v Berlíne v roku 1999 a upraveného na samite v Kodani koncom roku 2002 tak, aby sa zohľadnili finančné dôsledky rozšírenia únie. Preto boli v EÚ – 25 počas rozpočtového roku 2006 ustanovené nové stropy. 8. ROZšÍRENIE 34. V prípade Bulharska a Rumunska prebehlo posilnené monitorovanie. V prípade Turecka a Chorvátska bol vykonaný dvojstranný skríning právnych predpisov v oblasti poľnohospodárstva. 9. MEDZINÁRODNÉ VZťAHY 35. Prvý polrok bol v oblasti medzinárodných poľnohospodárskych vzťahov obdobím intenzívnej činnosti. Komisia sa veľmi aktívne zúčastňovala na rokovaniach vedených pod záštitou Svetovej obchodnej organizácie o ďalšej liberalizácií svetového obchodu, vrátane obchodu v oblasti poľnohospodárstva. Rokovania (známe ako rozvojové kolo rokovaní v Dohe) však neboli príliš úspešné. 36. V druhej polovici roku EÚ začala spoluprácu so svojimi hlavnými obchodnými partnermi s cieľom obnovenia rokovaní začiatkom roka 2007.